પટનાઃ રાજકારણમાં કંઈજ અસંભવ નથી, ગમે ત્યારે દોસ્ત દુશ્મન અને દુશ્મન દોસ્ત બની જાય છે. તેવામાં પાછી આવતા વર્ષે લોકસભા ચૂંટણી યોજાવવાની છે ત્યારે આવા દ્રશ્યો છાસવારે જોવા મળી શકે છે. બિહારમાં સત્તારૂઢ પાર્ટી ભાજપ અને JDU વચ્ચે 2019ની લોકસભા ચૂંટણી અંતર્ગત સીટની વ્હેંચણીના ફોર્મૂલાને લઈને ખેંચતાણ ચાલી રહી છે. ત્યારે આ વચ્ચે મુખ્યમંત્રી નીતિશ કુમારે RJD નેતા લાલુપ્રસાદ યાદવ સાથે ફોન પર વાતચીત કરી છે. સૂત્રો દ્વારા મળતી માહિતી મુજબ નીતિશે પોતાના જૂના સહયોગી અને હાલ પ્રતિદ્વંદ્વી બનેલા લાલુ સાથે ફોન પર વાત કરી તેના સ્વાસ્થ્ય અંગે પૃચ્છા કરી હતી. લાલુપ્રસાદ યાદવ હાલ મુંબઈ સ્થિત એશિયન હાર્ટ ઈન્સ્ટીટ્યૂટમાં સારવાર લઈ રહ્યાં છે.